S-1233/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 18. nóvember 2008 á hendur M-kvk-þgf H-kvk-þgf Ö-kvk-þgf, kt. [...], Birkiási 17, Garðabæ, fyrir eftirtalin brot, framin í Garðabæ á árinu 2008, nema annað sé tekið fram:

I.

Þjófnaði:

Þriðjudaginn 12. febrúar, í verslun Hagkaupa, Kringlunni 4-12, Reykjavík, stolið þremur glösum af vanilludropum, hvert að verðmæti 98 kr., og sex glösum af kardimommudropum, hvert að verðmæti 157 kr., allt samtals að verðmæti 1.236 kr.

Aðfaranótt föstudagsins 15. febrúar, í verslun 10-11, Staðarbergi 2-4, Hafnarfirði, stolið glasi af vanilludropum að verðmæti 149 kr., og glasi af sítrónudropum að verðmæti 140 kr., samtals að verðmæti 289 kr.

Föstudaginn 28. mars, í verslun Vínbúðar ÁTVR, Kringlunni 4-12, Reykjavík, stolið rauðvínsflösku að verðmæti 1.250 kr.

Miðvikudaginn 11. júní, í verslun 10-11, Lyngási 17, stolið sjö glösum af vanilludropum, samtals að verðmæti 1.183 kr.

Aðfaranótt þriðjudagsins 17. júní, í verslun 10-11, Austurstræti, Reykjavík, stolið langloku og salatboxi, samtals að verðmæti 1.102 kr.

Aðfaranótt föstudagsins 27. júní, í verslun 10-11, Lyngási 17, stolið þremur glösum af sítrónudropum, hvert að verðmæti 169 kr., og tveimur glösum af kardimommudropum, hvort að verðmæti 249 kr., allt samtals að verðmæti 1.005 kr.

Aðfaranótt föstudagsins 4. júlí, í verslun 10-11, Lyngási 17, stolið þremur glösum af vanilludropum, samtals að verðmæti 507 kr.

Fimmtudaginn 18. september, í verslun Vínbúðar ÁTVR, Kringlunni 4-12, Reykjavík, stolið flösku af Smirnoff vodka að verðmæti 2.399 kr.

Aðfaranótt fimmtudagsins 16. október, í verslun 10-11, Lyngási 17, stolið fjórum glösum af vanilludropum, samtals að verðmæti 716 kr.

Aðfaranótt miðvikudagsins 5. nóvember, í verslun 10-11, Lyngási 17, stolið fimm glösum af vanilludropum, samtals að verðmæti 895 kr.

Teljast brot þessi varða við 244. gr. almennra hegningarlaga nr. 19/1940.

II.

Fjársvik, aðfaranótt föstudagsins 15. febrúar, er ákærða blekkti leigubifreiðastjóra Hreyfils, til þess að aka sér frá Birkiási 17, Garðabæ, að Staðarbergi 2-4, Hafnarfirði, án þess að geta greitt fargjaldið, sem var 2.550 kr.

Telst brot þetta varða við 248. gr. almennra hegningarlaga nr. 19, 1940.

Þess er krafist að ákærða verði dæmd til refsingar.

Þá gerir Hagkaup hf., kt. 430698-3549, vegna ákæruliðar I, 1. töluliðar, kröfu um að ákærðu verði gert að greiða skaðabætur að fjárhæð 1.236 krónur, auk vaxta samkvæmt 8. gr. laga um vexti og verðtryggingu nr. 38/2001, frá tjónsdegi sem var 12. febrúar 2008, en síðan dráttarvaxta samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags

Ákærða krefst vægustu refsingar er lög leyfa. Ákærða fellst á að greiða Hagkaupum hf. 1.236 krónur í skaðabætur ásamt vöxtum.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í janúar 1972. Samkvæmt sakavottorði hennar gekkst hún undir viðurlagaákvörðun 22. nóvember 2006 vegna umferðarlagabrots. Það brot hefur ekki áhrif á ákvörðun refsingar í máli þessu. Til refsiþyngingar horfir að um fjölmörg brot er að ræða. Ákærða hefur hins vegar játað hreinskilnislega brot þau sem hún er sakfelld fyrir og er það virt henni til refsilækkunar. Þá er um smáræði að tefla í hverju tilviki og verðmæti komust í sumum tilvikum til skila. Jafnframt ber að horfa til þess að hún hefur fallist á fyrirliggjandi skaðabótakröfu. Að öllu þessu virtu og með hliðsjón af 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í einn mánuð, en fresta skal fullnustu refsingarinnar og hún niður falla að liðnum tveimur árum frá dómsuppsögu haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða hefur samþykkt skaðabótakröfu sem gerð er í ákæru. Samkvæmt því ber henni að greiða umkrafðar skaðabætur, eins og nánar greinir í dómsorði.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, M-kvk-nf H-kvk-nf Ö-kvk-nf, sæti fangelsi í einn mánuð, en fresta skal fullnustu refsingarinnar og hún niður falla að liðnum tveimur árum frá dómsuppsögu haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði Hagkaupum hf., kt. 430698-3549, 1.236 krónur, ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 12. febrúar 2008 til dómsuppsögu, en með dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

S-kvk-nf B-kvk-nf